Аляксандар Казулін сказаў, што калі Кастычніцкая плошча будзе блякаваная міліцэйскімі сіламі, то ў Менску ёсьць шмат іншых пляцовак і ўсе блякаваць немагчыма. Аляксандар Мілінкевіч назваў цяперашнія выбары фарсам, заявіў, што іх праводзяць ня выбарчыя камісіі, а сілавыя структуры: Мы маем права паводле Канстытуцыі выйсьці на плошчы мірна і з кветкамі. Я выйду таксама са сваімі сынамі, мы маем права сказаць не рэжыму, які не паважае свой народ. Сёньня сапраўды ўлада ня можа выйграць у першым туры, у яе няма такой падтрымкі, нягледзячы на ўсе рэпрэсіі. Мы выйдзем і скажам: як мінімум - другі тур, сумленныя выбары. Мы - ня быдла ў рэшце рэшт. Учорашнія запалохваньні старшыні КДБ, міністра ўнутраных справаў Аляксандар Мілінкевіч параўнаў з ГКЧП. На думку А. Казуліна, у сілавых структурах цяпер паніка, бо там служаць людзі, якія ня уздымуць руку на свой народ. Сам спадар Казулін заявіў, што ў філязофскім разуменьні жыцьця ён дайшоў да такога ўзроўню, што не баіцца сьмерці.